als_Latn dik_Latn sag_Latn
Milani në sulm, tenton të marrë Diego Kostën
Drejtuesit e “djallit” duan të përforcojnë sulmin me brazilianin
Sipas "Sky Sports", menaxheri i Diego Kostës, Horge Mendes, ka takuar drejtuesit e rinj të Milanit në përpjekje për të gjetur një akord për transferimin e sulmuesit në Itali. Sulmuesi spanjoll deklaroi dje për mediat se trajneri Konte i kishte dërguar një mesazh, ku i shpjegonte se nuk ishte më në planet e tij. Lojtari, i cili është përfolur për një ofertë stratosferike nga liga kineze, ka thënë se do të donte të rikthehej tek Atletiko e Madridit, por e ka të pamundur sepse FIFA i ka pezulluar merkaton për këtë verë klubit spanjoll. Përfaqësuesi i lojtarit ka takuar tashmë administratorin e deleguar, Marko Fasone, ndaj në bisedën e tyre nuk është folur vetëm për sulmuesin e Portos, Andre Silva, por edhe për të, bomberin e saposhkarkuar të Çelsit, vendi i të cilit sipas të gjitha gjasave do të zihet nga Romelu Lukaku. Klubi i njohur milanez ka në plan të bëjë sforco të mëdha ekonomike gjatë tri viteve në vijim, për ta kthyer ekipin në elitën e futbollit italian dhe atij europian. Kuqezinjtë, të pandalshëm në këtë merkato, kanë bisedime të hapura me Torinon për Belotin dhe ende nuk janë dorëzuar për Moratën. Por me 22 gola dhe 8 asiste në 42 ndeshje të luajtura me blutë e Londrës, Kosta kë një kartëvizitë më se të pëlqyeshme për trajnerin Montela, që do të kishte kështu bomberin e ëndërruar prej kohësh për të synuar vendet e larta në renditje.
als_Latn als_Latn als_Latn